
A konfliktuskezelési stratégiák választási mechanizmusa, nyolcadik osztályos, sajátos nevelési igényű tanulóknál.

Gyakorlati tapasztalataim, és a sok éve a pedagógus szakmában dolgozók véleménye alapján, úgy tűnik, hogy az általános és középfokú oktatásban a legtöbb magatartás és viselkedés problémát az okozza, hogy a tanulók nem ismernek kellő számú konfliktuskezelési stratégiai modellt. Ezért vizsgálatom témája a sajátos nevelési igényű, nyolcadikos gyermekek konfliktuskezelési stratégiai ismereteinek feltérképezése. Feltételezem továbbá, hogy a tanulók konfliktuskezelési stratégia választásában szerepet játszik az adott hangulati állapotuk is. Hipotéziseim vizsgálatához, a Thomas-Kilmann által összeállított konfliktuskezelési tesztet töltettem ki, többségi általános iskolákban, tipikus és atipikus fejlődésű nyolcadik osztályos tanulókkal. A kérdőív felvétele előtt megkértem a gyermekeket, hogy jelöljék meg, hogy a kitöltés előtt milyen hangulatban vannak. Az eredmények feldolgozása után képet kaptam arról, hogy melyek azok a konfliktuskezelési stratégiák, amiket a tanulók ismernek és gyakrabban alkalmaznak a mindennapok során. Felállítottam egy ötfokú sorrendiséget a leggyakrabban és legkevésbé használt konfliktuskezelési módokra. Összefüggéseket kerestem a kitöltő hangulata és a választott konfliktuskezelési modellek között. Kutatási eredményeim alapján elmondható, hogy a tanulók csak nagyon szűk keresztmetszetű ismeretekkel rendelkeznek a lehetséges konfliktuskezelési stratégiák terén, valamint szoros összefüggést találtam a kitöltők hangulata és a választott konfliktuskezelési modellek között. Az eredmények alapján fontosnak tartom, hogy a köznevelésben kiemelten foglalkozzunk a tanulók szociális képességeinek fejlesztésével, ezen belül különösen fókuszálva az érzelmi intelligencia és a konfliktuskezelési stratégiák gazdagítására.



